
Rundskriv UDI 2004-019 SODA

Saksnummer: 04/6489

Oslo, 7. mai 2004
Endret: 07.03.2006

Til: 
Politimestrene 

Utsatt utreisefrist ved bort- og utvisningsvedtak for personer som antas å være offer for menneskehandel (refleksjonsperiode)

I. Innledning 

Dette rundskrivet gjelder for personer som er eller kan være utsatt for menneskehandel og som ikke har lovlig opphold i landet. 

Regjeringa har lagt fram en handlingsplan mot handel med kvinner og barn for perioden 2003-2005. I planen er det presentert en rekke tiltak som ulike departementer har ansvaret for å følge opp. Ett av de tiltakene Arbeids- og inkluderingsdepartementet har fått ansvar for er å legge til rette for at bort- eller utvisningsvedtak vedrørende ofre for menneskehandel kan stilles i bero i en periode med sikte på praktisk oppfølging og hjelp til offeret. Denne perioden kan også være hensiktsmessig for politiet for å avgjøre om det er grunnlag for å starte etterforskning av saken.

På bakgrunn av dette har Utlendingsdirektoratet mottatt en instruks fra departementet datert 5. mars i år om å stille bort- og utvisningsvedtak i bero dersom det gjelder en person man antar er offer for menneskehandel. En slik berostillelse (utsetting av utreisefristen i bort- eller utvisningssaker) kalles å få en refleksjonsperiode. Dette rundskrivet er en nærmere presisering av vilkårene for og rutinene rundt en refleksjonsperiode.

II. Vilkår for refleksjonsperiode

A. Menneskehandel

1. Definisjon av menneskehandel

Definisjonen på menneskehandel framgår av straffeloven § 224 som igjen bygger på FNs konvensjon mot grenseoverskridende organisert kriminalitet, protokoll for å forebygge, bekjempe og straffe handel med mennesker, særlig kvinner og barn (fra år 2000), kalt Palermo-protokollen. Etter denne definisjonen foreligger det menneskehandel når en person ved hjelp av enten vold, trusler, misbruk av sårbar situasjon eller annen utilbørlig atferd utnytter noen til prostitusjon (eller andre seksuelle formål), tvangsarbeid, krigstjeneste i fremmed land eller fjerning av vedkommendes organer. 

I Norge har vi så langt bare kommet over saker der vedkommende har vært utnyttet til prostitusjon, og det har særlig vært fokusert på utnytting av kvinner og barn. Rundskrivet gjelder likevel for all type menneskehandel. Rundskrivet gjelder også for personer som i utgangspunktet var klar over at hun eller han for eksempel skulle arbeide som prostituert og til og med har gått med på dette frivillig, når det i ettertid viser seg at vedkommende har vært utsatt for menneskehandel. Det kan for eksempel være at vedkommende blir tvunget til å fortsette med prostitusjonen mot sin vilje og/eller at vedkommende blir fratatt all inntekt fra sin virksomhet.

2. Hvordan kommer utlendingsmyndighetene i kontakt med offer for menneskehandel?

Politiet vil i mange tilfeller være den første offentlige myndighet som kommer i kontakt med personer som er eller har vært utsatt for menneskehandel. Det kan skje på flere måter, for eksempel 

· i forbindelse med kontroll på massasjeinstitutt, strippeklubber eller på steder der det selges seksuelle tjenester

· i forbindelse med en straffbar handling

· i forbindelse med at politiet i en annen sammenheng finner ut at vedkommende ikke har lovlig opphold i landet

· i forbindelse med oppsøkende virksomhet i prostitusjonsmiljøet fra politiets side

· ved henvendelse til politiet fra offeret selv, gjerne med bistand fra en frivillig organisasjon eller andre vedkommende har tillit til. Dette kan både være i forbindelse med anmeldelse av bakmennene og for å få en oppholdstillatelse i Norge. 

Utlendingsdirektoratet kan komme i kontakt med offeret ved at vedkommende selv eller en hjelpeorganisasjon på vegne av vedkommende oppsøker direktoratet for å få en oppholdstillatelse. Dersom vedkommende ønsker en refleksjonsperiode, skal personen henvises til lokalt politidistrikt. En søknad om asyl eller opphold på annet grunnlag skal imidlertid behandles på vanlig måte.

B. Vilkår for å få en refleksjonsperiode

· Vedkommende må antas å være offer for menneskehandel
For at vedkommende skal få en refleksjonsperiode, må det være grunn til å tro at vedkommende er et offer for menneskehandel, se definisjonen over. Som hovedregel skal personens egen forklaring legges til grunn med mindre det foreligger konkrete forhold som tilsier at forklaringa ikke er troverdig. Det skal ikke stilles strenge krav til sannsynlighet, bevis eller dokumentasjon for at vedkommende er utsatt for menneskehandel. Politiet bør innhente informasjon fra eventuelle organisasjoner eller andre etater som vedkommende har vært i kontakt med for å finne ut mer om faktum i saken. 

· Vedkommende må ha til hensikt å bryte med miljøet

Videre er det et vilkår for å få en refleksjonsperiode at vedkommende har til hensikt å bryte med miljøet knyttet til handelen. Dette skyldes særlig to forhold:

For det første er det et vesentlig formål med handlingsplanen å straffeforfølge personene som står bak menneskehandelen - i tillegg til å beskytte og yte bistand til ofrene. I slike saker vil det ofte være helt nødvendig at offeret selv bidrar, blant annet ved å anmelde forholdet og ellers gi så mye informasjon til politiet som mulig. Dette vil ofte være vanskelig uten at vedkommende bryter med miljøet knyttet til menneskehandelen. 

For det andre skal ikke refleksjonsperioden være en måte å skaffe seg lovlig opphold på for å fortsette prostitusjonsvirksomheten. 

Offeret kan ofte føle seg truet av bakmennene og kan trenge noe tid på å innrette seg. Man må derfor utvise en viss fleksibilitet med hensyn til dette vilkåret. Her vil offerets vilje til å motta hjelp, se neste punkt, være en indikasjon på om vilkåret er oppfylt.

· Vedkommende må være villig til å motta hjelp og informasjon

Som nevnt har ulike departementer fått ansvar for å iverksette ulike tiltak, og flere av dem går på bistand og beskyttelse til offeret. Tiltak som kan bli iverksatt er trygge oppholdssteder, fysisk og psykisk helsehjelp, hjelp til livsopphold med mer. Det er forutsatt at vedkommende skal bryte med miljøet for å få tilgang til denne hjelpen, samtidig som tiltakene som regel vil være en forutsetning for at vedkommende kan klare seg uten bakmennene. Det er også en forutsetning for å få innvilget en refleksjonsperiode at vedkommende er villig til å motta den hjelpen som myndighetene tilbyr.

C. Framgangsmåte 

1. Utsatt utreisefrist ved bortvisning og utvisning

Som nevnt innledningsvis, skal en refleksjonsperiode gis i form av en forlenget utreisefrist i bort- eller utvisningssaker. Dersom vedkommende ikke har lovlig opphold i landet, skal det etter de ordinære regler fattes et bort- eller utvisningsvedtak. Reglene for bort- og utvisning framgår av kapittel 5 i utlendingsloven og utlendingsforskriften kapittel 5. Hvem som har vedtakskompetanse i slike saker framgår av lovens § 31 og utlendingsforskriften § 118 og § 121. 

· Bort- og utvisningssaker

· Der Utlendingsdirektoratet har vedtakskompetanse skal saken forberedes av politiet. UDI fatter deretter bort- eller utvisningsvedtak etter gjeldende regler. Dersom vilkårene for å innvilge refleksjonsperiode er oppfylt, settes utreisefrist  45 dager fram i tid fra vedtaksdato.

· Der politiet har vedtakskompetanse fatter politiet et bortvisningsvedtak med utreisefrist 45 dager fram i tid fra vedtaksdato. 

I det skriftlige vedtaket skal det oppgis frist for utreise. Det skal opplyses i DUF at vedtaket ikke kan iverksettes før dette tidspunktet. 

Dette innebærer at behandlingen av en søknad om refleksjonsperiode i form av et bort- eller utvisningsvedtak med utsatt utreisefrist alltid starter hos politiet. Innvilgelse av en refleksjonsperiode medfører at personen har tålt opphold i landet.

· Utsatt utreisefrist i andre saker

Det kan også være tilfeller hvor offeret for menneskehandel har hatt en oppholdstillatelse i Norge, men at vedkommende har fått avslag på søknad om fornyelse. Hvis vedkommende anfører at hun er eller har vært offer for menneskehandel, kan det på samme måte gis utsatt utreisefrist i disse tilfellene, forutsatt at vilkårene er oppfylt. Der politiet har vært i kontakt med vedkommende, varsler politiet Utlendingsdirektoratet som enten selv utsetter utreisefristen til 45 dager fram i tid eller ber politiet gjøre dette.

I løpet av refleksjonsperioden bør politiet foreta seg de nødvendige skritt for å avklare om det er grunnlag for å etterforske saken nærmere.

2. Forlengelse av refleksjonsperioden

I enkelte tilfeller kan politiet ha behov for ytterligere noe tid for å avklare om det er grunnlag for å etterforske saken. I slike tilfeller kan refleksjonsperioden forlenges. Dersom offeret har behov for ytterligere tid for å vurdere om hun eller han vil anmelde forholdet, kan refleksjonsperioden også forlenges etter anmodning. Det er da et vilkår om at det er spesielle grunner for at offeret ikke har kunnet foreta denne vurderinga tidligere. Et eksempel på slike grunner kan være at støtteapparatet rundt vedkommende ikke har vært tilstrekkelig. Det bør også tas særlig hensyn til om vedkommende er mindreårig.

Dersom politiet eller UDI forlenger refleksjonsperioden, utsettes utreisefristen i de antall dager som antas nødvendig. Fristen skal ikke forlenges med mer enn 45 dager om gangen.

Dersom vedkommende har anmeldt forholdet, og det er behov for at vedkommende er i landet i forbindelse med etterforskningen av straffesaken eller under rettssaken, skal dette ikke løses ved at det gis ytterligere refleksjonsperioder. I stedet kan man eventuelt innvilge en oppholdstillatelse dersom vilkårene for dette er tilstede. Se eget rundskriv om oppholdstillatelse til ofre for menneskehandel.

3. Etter fristens utløp

Dersom vedkommende ikke ønsker å anmelde forholdet innen utløpet av fristen og vedkommende heller ikke har bedt om forlengelse, iverksettes bort- eller utvisningsvedtaket på vanlig måte. Det må tas særlig hensyn dersom vedkommende er mindreårig, jf. de til enhver tid gjeldende retningslinjer fra Justisdepartementet om uttransportering av utlendinger etter vedtak truffet i medhold av utlendingslovgivningen. 

4. Statistikk

For at de styrende myndigheter skal ha oversikt over omfanget av slike saker, skal det føres liste over saker der det anmodes om refleksjonsperiode. Lista skal inneholde fødselsår, kjønn og nasjonalitet på vedkommende og om søknaden er innvilget eller avslått. Dette gjøres av henholdsvis lokalt politidistrikt og Utlendingsdirektoratet avhengig av hvem som har vedtakskompetanse. De nærmere rutiner for rapportering til Utlendingsdirektoratet avklares av 

Utlendingsdirektoratet og Politidirektoratet i samarbeid.

Hans-Henrik Hartmann

fungerende avdelingsdirektør



Dag Bærvahr


underdirektør

Strategi- og dokumentasjonsavdelingen, enhet for internasjonale og generelle saker


